## La Fe lidera a Espanya un assaig clínic internacional per a implementar la primera línia de tractament en la leucèmia mieloide aguda infantil

*** L’assaig avaluarà tractaments innovadors amb l’objectiu de millorar la supervivència i la qualitat del tractament**

L’Hospital Universitari i Politècnic La Fe, a través de l’Institut d’Investigació Sanitària (IIS La Fe), coordina a Espanya l’assaig clínic internacional XIP-AML22, una iniciativa que reunix 60 institucions de 15 països europeus amb l’objectiu de millorar la supervivència i la qualitat del tractament en xiquets i adolescents amb leucèmia mieloide aguda (LMA).

Des de La Fe se supervisarà l’aplicació de la primera línia de tractament en els centres espanyols participants, i d’esta manera es garantix la coordinació i la implementació del protocol de l’estudi. Es tracta d’aplicar l’estratègia terapèutica de referència basada en la millor evidència disponible i que té com a objectiu aconseguir la remissió de la leucèmia.

A Espanya es diagnostiquen cada any al voltant de 350 casos de leucèmia infantil, dels quals aproximadament un 13 % corresponen a LMA, la qual cosa suposa uns 45 casos anuals.

**Noves estratègies terapèutiques**

L’assaig inclourà pacients des de nounats fins als 18 anys, adaptant el tractament segons les seues característiques específiques. S’analitzarà l’impacte de gemtuzumab ozogamicina en la quimioteràpia inicial i s’estudiarà si és possible reduir el nombre de cicles de quimioteràpia de consolidació en xiquets amb menor risc sense comprometre l’eficàcia del tractament.

A més, l’estudi permetrà perfeccionar la classificació de risc, identificant millor els pacients amb formes més agressives de la malaltia per a oferir-los un tractament més precís i personalitzat.

La leucèmia mieloide aguda pediàtrica és una malaltia complexa i heterogènia. Actualment, entre el 50 % i el 60 % dels xiquets que la patixen aconseguixen superar la malaltia sense recaigudes, i entre un 70 % i un 80 % sobreviuen a llarg termini després del diagnòstic. No obstant això, en els casos en els quals la malaltia reapareix o no respon al tractament inicial, el pronòstic continua sent molt desfavorable.

**Un estudi de llarg recorregut**

L’assaig XIP-AML22 espera reclutar entre 130 i 140 pacients a l’any en els països participants, amb un total de 905 en un període de 7 a 8 anys. A Espanya es preveu la inclusió d’uns 20 pacients anuals. Tots ells seran seguits durant almenys cinc anys des del diagnòstic, la qual cosa prolongarà la duració total de l’estudi fins a 12 o 13 anys.

Amb esta investigació, La Fe reforça el seu paper com a referent en el tractament de la leucèmia infantil i en la coordinació d’assajos clínics que busquen avançar en teràpies més eficaces i segures per als pacients més jóvens.

Fecha: 15/02/2025